 1 Thimothewu 1 IBhayibheli Elikuyi-Internet INguqulo Yezwe Elisha1 Thimothewu 1:1-201 UPawulu, umphostoli kaKristu Jesu ngokuyala kukaNkulunkulu uMsindisi wethu nokukaKristu Jesu, ithemba lethu, 2 kuThimothewu, umntwana woqobo okholweni: Kwangathi kungaba nomusa ongafanelwe, isihe, ukuthula okuvela kuNkulunkulu uBaba noKristu Jesu iNkosi yethu. 3 Njengoba nje ngakukhuthaza ukuba uhlale e-Efesu lapho sengizohamba ngiye eMakedoniya, ngiyakukhuthaza namanje, ukuze uyale abathile ukuba bangafundisi imfundiso ehlukile, 4 noma banake izindaba ezingamanga nezinhlu zozalo, ezingafiki ndawo, kodwa ezibangela imibuzo yokucwaningwa kunokwabiwa kwanoma yini evela kuNkulunkulu ephathelene nokholo. 5 Empeleni injongo yalo myalo luthando oluvela enhliziyweni ehlanzekile nakunembeza omuhle nasokholweni olungenabuzenzisi. 6 Ngokuphambuka kulezi zinto, abathile baye baphambukiselwa enkulumweni eyize, 7 befuna ukuba ngabafundisi bomthetho, kodwa bengaziqondi izinto abazishoyo noma izinto abagomela ngazo. 8 Siyazi ukuthi uMthetho muhle uma kodwa umuntu ewuphatha ngokomthetho 9 ngokwazi iqiniso lokuthi umthetho awukhishelwa umuntu olungileyo, kodwa abantu abangenamthetho nabangalawuleki, abangamhloniphi uNkulunkulu nabayizoni, abantula umusa wothando, nabangcolileyo, ababulala oyise nababulala onina, ababulala abantu, 10 izifebe, amadoda alala namanye amadoda, abathumbi, abaqambimanga, abafunga amanga, nanoma iyiphi enye into ephikisana nemfundiso ephilayo 11 ngokwezindaba ezinhle ezikhazimulayo zikaNkulunkulu ojabulayo, engaziphathiswa. 12 Ngiyambonga uKristu Jesu iNkosi yethu, owangipha amandla, ngoba wangibheka njengothembekile ngokungabela inkonzo, 13 nakuba ngaphambili ngangingumhlambalazi nomshushisi nomuntu oweyisayo. Noma kunjalo, ngaboniswa isihe, ngoba ngangingazi futhi ngenza ngenxa yokuntula ukholo. 14 Kodwa umusa ongafanelwe weNkosi yethu wavama ngokudlulele kanye nokholo nothando mayelana noKristu Jesu. 15 Lithembekile futhi lifanelwe ukwamukelwa ngokugcwele leli zwi lokuthi uKristu Jesu weza ezweni ezosindisa izoni. Kulezi ngingesiphambili. 16 Noma kunjalo, isizathu sokuba ngiboniswe isihe sasiwukuba uKristu Jesu angisebenzise njengesibonelo esiphambili, ekuboniseni konke ukubekezela kwakhe njengesiboniso kulabo abayoba nokholo kuye ukuze bathole ukuphila okuphakade. 17 Manje udumo nenkazimulo makube seNkosini engunaphakade, engenakonakala, engabonakali, uNkulunkulu owukuphela kwakhe, kuze kube phakade naphakade. Amen. 18 Lo myalo ngiwuphathisa wena, mntanami, Thimothewu, ngokuvumelana nezibikezelo ezaholela ngokuqondile kuwe, ukuze kuthi ngazo uqhubeke ulwa le mpi enhle; 19 unokholo nonembeza omuhle, okuye kwabekelwa eceleni ngabanye futhi baphukelwa umkhumbi wokholo lwabo. 20 UHimenewu no-Aleksandru bangabanye babo, futhi ngibanikele kuSathane ukuze bafundiswe ngesiyalo ukuba bangahlambalazi.1 Thimothewu 1 